ועדת הכספים, כנסת 23, פרוטוקול מספר 15, 2020-04-01 09:30

עודד פורר: בוקר טוב.

עודד פורר: אנחנו בסעיף השני בסדר-היום סקירת מנכ"ל משרד הפנים, במסגרת הסקירות שאנחנו עושים עם בכירי הממשלה בנושא ההתמודדות עם הקורונה.

עודד פורר: אני מברך את רשות המיסים בסוף הדיווח הקודם, שנענו לדרישת ועדת הכספים והורידו את גיל היכולת לקבל מענק לעצמאיים מגיל 28 לגיל 23.

עודד פורר: זו בשורה טובה וחשובה.

עודד פורר: עצמאי גם בגיל 23, 24 צריך להיות כזה שמקבל – תמיד אפשר לשאול למה, אבל זה הרבה יותר קרוב לגיל ההגיוני של קבלת הפיצוי.

עודד פורר: אני מברך על העניין הזה ומודה לחברי הוועדה שהובילו את המאבק הזה כדי שנוריד מגיל 28 לגיל 23.

עודד פורר: מרדכי, אני מבקש שתתייחס לנושאים נוספים על מה שהכנת – האחד, נושא שיפוי הרשויות המקומיות בגין גריעת הארנונה או הורדת הארנונה לעסקים.

עודד פורר: אנו רוצים לוודא, שמי שיישא בנטל לא יהיו הרשויות המקומיות אלא הממשלה בסופו של דבר.

עודד פורר: בנוסף, נושא של הטבות המס ומפת הטבות המס.

עודד פורר: יש כאן גם פגיעה בחלק מהרשויות.

עודד פורר: אני מחזיק בידי מכתב שהוציא ראש הממשלה לראש עיריית עכו ב-29 ביולי לגבי הטבות המס בעכו.

עודד פורר: הוא כותב שהוא סבור שניתן לתקן את העיוות שנוצר, ומדינת ישראל רואה חשיבות בפיתוח העיר עכו והקצאת משאבים, ולכן הוא אומר שבתקופה זו לא יכול לפעול כי זו היתה תקופת בחירות, אבל כרגע זו תקופה שאפשר לתקן את העיוות שהיה בין העיר עכו לנהריה, שבעבר היו זהות וכיום הן לא.

עודד פורר: אני מבקש לשמוע את עמדת משרד הפנים, כי נרצה לקדם - הטבות המס זה משהו שעשתה ועדת הכספים ולא דרך הממשלה לצערי.

עודד פורר: ככל שנרצה, נקדם בעניין הזה.

וליד טאהא: אני מצטרף לבקשה.

עודד פורר: וגם מיכל שיר מהליכוד וגם מיכאל מלכיאלי וגם מיכאל ביטון וגם אופיר סופר.

עודד פורר: בבקשה, התייחסותך וסקירתך.

מרדכי כהן: תודה.

מרדכי כהן: לגבי הארנונה, פעולה ראשונה שמשרד הפנים פעל היתה לדחות את תשלומי הארנונה עד 1 במאי ללא ריבית.

מרדכי כהן: כמובן, זה דרש סמכות שר הפנים.

מרדכי כהן: היא הופעלה, הובהרה, הרשויות המקומיות, ואכן מרבית הרשויות המקומיות למעט בודדות, כולם עשו שימוש כזה ודחו את תשלומי הארנונה ללא ריבית.

מרדכי כהן: פעולה שנייה היתה הפטור.

מרדכי כהן: אנחנו נמצאים ממש בישורת האחרונה.

מרדכי כהן: סוכם עם משרד האוצר על היקף החבילה הזו- כ-3 מיליארד שקלים, שתיועד לווין-ווין סיטיואיישן – כלומר מצד אחד, לתת פטורים בהיקף של כשלושה חודשים ארנונה לעסקים – כלומר לכולם, למעט אותם עסקים שממשיכים לפעול כמו בתי מרקחת, מרכולים או משרדי ממשלה, שהממשלה לא תיתן הנחה לעצמה.

מרדכי כהן: בחלק מהרשויות המקומיות זו הכנסה משמעותית.

מרדכי כהן: למה אני אומר שאנו בישורת האחרונה – כי סיימנו עם העבודה המסודרת הזו כולל בתיאום מלא עם הגופים המייצגים, מנכ"ל מועצות אזוריות, וכפי שאתם ידועים, הסמכות היא שר הפנים.

מרדכי כהן: הוא צריך להתקין תקנות לפטור בארנונה ואז המשימה תושלם.

מרדכי כהן: איפה המחלוקות – נציגי האוצר מתעקשים שאחוז מסוים מחבילת הסיוע הזאת בכל זאת תושת על הרשויות.

מרדכי כהן: הגופים המייצגים – פורום 15, מרכז שלטון מקומי ומרכז מועצות אזוריות מתנגד – דורש שהשיפוי יהיה מלא.

מרדכי כהן: אני מקווה שביום-יומיים הקרובים נסיים את המחלוקת הזאת.

מרדכי כהן: לטענת הגופים המייצגים, זה לא הזמן להשית גם על הרשויות החזקוצת שיש להן אפשרות גם לאור המשבר החמור על הקורונה – אין טעם לשמור על העיקרון של השתתפות רשויות ולו גם באחוזים בודדים.

מרדכי כהן: את זה נסגור ביום-יומיים הקרובים ואז נוכל לשפות את הרשויות.

מרדכי כהן: למה אמרתי ווין-ווין סיטיואיישן – כי מצד אחד, העסקים יקבלו את הפטור בהיקף של שלושה חודשים, אותם 3 מיליארד שקלים, והרשויות המקומיות, התקציב יעבור דרכן ואז הם לא יסבלו מהפגיעה שיש להם כיום, שכבר חלק מהעסקים הפסיקו את התשלומים הקבועים לרשויות המקומיות ונקלעו למשבר תזרימי.

מרדכי כהן: כך אנחנו גם נותנים רשת ביטחון לרשויות וגם מסייעים לעסקים הקטנים.

עודד פורר: בנושא הארנונה – מה קורה עם עסק ששילם את הארנונה שנה מראש?

עודד פורר: יקבל ההחזר?

מרדכי כהן: ודאי.

מרדכי כהן: הארנונה היא שנתית.

מרדכי כהן: לכן אמרתי – כשלושה חודשים.

מרדכי כהן: העסקים עצמם לא פועלים בשיטה הזו.

מרדכי כהן: הם משלמים את הארנונה שנתי לרשות המקומית, ולשאלתך, ודאי מי ששילם מראש שנתי יקבל את ההחזר בגובה שדיברתי.

מרדכי כהן: פעולות נוספות.

מרדכי כהן: זה בא גם מוועדת הכספים וגם מהרשויות המקומיות, בקשה לסייע תזרימית לרשויות המקומיות.

מרדכי כהן: שר הפנים הנחה אותי, והקדמנו את מענקי האיזון מיוני לרשויות המקומיות, לכאלה שמקבלות - כ-200 רשויות מקומיות שמקבלות מענק איזון.

מרדכי כהן: הקדמנו להם את יוני כדי שיוכלו להתנהל תזרימית.

מרדכי כהן: כפי שאמרתי, קטנו ההכנסות לרשויות המקומיות.

מרדכי כהן: תזכרו שיש גם ארנונה למגורים, וחלק מהרשויות החלשות נשענות עליה כי אין להם מספיק עסקים.

מרדכי כהן: גם פה נתקלנו בתופעה של הפסקת הוראות קבע לרשויות המקומיות על ארנונה למגורים.

מרדכי כהן: לכן הקדמנו את מענקי האיזון לרשויות המקומיות, כדי לפתור להם בעיה תזרימית ושחררנו מסגרות שעברו אותה פרוצדורה של ועדת חריגים – שוב, הכול מתוך מגמה להזרים כל כסף שקיים כיום במערכת לרשויות, שיוכלו להתמודד תזרימית עם המצוקה שהם נקלעו אליה.

מרדכי כהן: בהמשך נסכם על חבילת סיוע תוספתית לרשויות לאור המשימה ששר הפנים הטיל על משרד הפנים, שזה טיפול ממוקד בחברה הערבית ובחברה החרדית להתמודדות עם אותם מבודדים שאין להם תנאים הולמים בבית.

מרדכי כהן: כמובן, זה ישית עול עלינו ועל הרשויות המקומיות.

מרדכי כהן: צריך להעמיד מתקנים עבור אותם מבודדים, צריך לספק להם מזון.

מרדכי כהן: אנחנו לא מתכוונים ששקל- - - על כמה עשרות-מיליוני שקלים- - - מיידית מאגף תקציבים רק כדי להניע את המהלך הזה, ובהמשך זה ייעשה בצורה מסודרת.

מרדכי כהן: אני מתאר לעצמי שאתם כוועדת כספים, תהיו מעורבים ותאשרו את המהלך הזה, כי המטרה היא באמת לסייע למניעת התפשטות המגפה.

מרדכי כהן: יש לנו חולים מאומתים ומבודדים, בכלל בארץ ובדגש על החברות הערבית והחרדית שאין להם תנאים הולמים בבית לבצע בידוד מהסוג הזה, ולכן הם ממשיכים להדביק את הסביבה והמשפחה.

מרדכי כהן: לטובת העניין הזה הממשלה מינתה את השר דרעי להיות פרויקטור לטובת שתי הקבוצות הללו, וזה מה שאנחנו עושים.

מרדכי כהן: ייאמר לזכות ראשי הרשויות הערביים שהתארגנו והקימו חמ"ל כדי לרכז את הנתונים אצלם.

מרדכי כהן: אנחנו עושים את זה גם בחברה החרדית, ויש לנו את הכלל – את החברה הכללית, שגם מולה אנחנו נעבוד, לטובת אותם מבודדים - נערכנו, במשרד הפנים יש מינהל חירום, והוא נערך לכל הפעולה הזאת בתיאום מלא עם המל"ל ופיקוד העורף.

מרדכי כהן: בנוסף, מכיוון שנדרשת פה העברת מידע מרשות לרשות, יש רשויות מקומיות שהתארגנו על כל מיני פעולת שיכולות לסייע, הגדרנו מספר דברים: אחת, אפשרות, נוהל שמאפשר לרשויות לסייע אחת לשנייה.

מרדכי כהן: הקמנו גם אתר דיגיטלי שכל הרשויות המקומיות חברות בו, ומעבירות מידע אחת לשנייה על פתרונות שהן מייצרות, ויצרנו מהלך בתיאום עם משרד המשפטים, שמאפשר דחיית פעולות שמקשות כרגע מאוד על הרשויות המקומיות.

מרדכי כהן: הארכה של שלושה חודשים, נהלים, כללים שיש למשרד הפנים שעלולים לפגוע בתפקוד הרשויות המקומיות, ואת כל הפעולות האלה הארכנו בשלושה חודשים כדי שהרשויות המקומיות לא ייתקלו בקושי.

מרדכי כהן: יש משימה אחת שנוגעת אליכם, לוועדת הכספים, שעדיין לא השלמנו אותה – יש קושי בהתכנסות בתנאם שמשרד הבריאות קבע – אני מדבר על מועצות העירייה, לאשר תקציבים ודברים מהסוג הזה.

מרדכי כהן: הם חייבים לפעול לפי הכללים הקיימים.

מרדכי כהן: הכנו נוהל חדש.

מרדכי כהן: הוא טרם אושר.

מרדכי כהן: ברגע שיאושר, הרשויות המקומיות יוכלו להתכנס ולבצע את כל הפעולות החיוניות, כפי שאתם עושים עכשיו בזום, באמצעים דיגיטליים, ולא לפי הכללים הקיימים כיום.

עודד פורר: ברשותך, נאסוף כעת שאלות רק מחברי כנסת - כל חבר כנסת שאלה, בבקשה.

עודד פורר: אני אפתח.

עודד פורר: אחת, פטור מהיטל הטמנה, הרשויות המקומיות, עולה להם הרבה מאוד כסף, היטלי ההטמנה.

עודד פורר: זה כסף שהולך לקרן מסוימת.

עודד פורר: כמות האשפה הפרטית גדלה לאין ערוך ואפשר לפחת בתקופה הזו לפטור אותן מהיטל ההטמנה.

עודד פורר: אני מבקש לשמוע את עמדתך.

עודד פורר: לגבי ארנונה לעסקים, כיצד תתבצע הקפאה, למשל, של חודש אפריל, כי עסקים לא יכולים לעשות את זה.

עודד פורר: ואחרון, שוב - לא התייחסת לעניין הטבת המס לעכו – פנייה גם של ראש העיר שמעון לנקרי, גם של ממלא מקום זאב נוימן.

עודד פורר: בעניין הזה לא נרפה.

עודד פורר: גם נקיים על זה דיון.

מרדכי כהן: אתה צודק.

מרדכי כהן: העמדה של השר דרעי מאוד ברורה והוא הביע אותה – תמיכה מוחלטת.

מרדכי כהן: היתה לו גם שיחה בזמנו עם ראש העיר לנקרי, ראש העיר עכשיו.

מרדכי כהן: לגבי ההטמנה, אני מכיר את הסוגיה.

מרדכי כהן: יש שיג ושיח עם השר אלקין וגיט סמט מהמשרד להגנת הסביבה.

מרדכי כהן: אתה מדבר על הקרן לשמירת ניקיון.

מרדכי כהן: זה כספי הרשויות המקומיות.

מרדכי כהן: יש לזכור זאת.

מרדכי כהן: זה כספים שהן מעבירות לאותה קרן.

מרדכי כהן: המטרה שלה – מחזור וכו'.

מרדכי כהן: הם גם פנו אלינו.

מרדכי כהן: היום בשעה 17:00 יש לנו שיחת ועידה עם חיים ביבס וצוותו, עם אגף תקציבים ועם גיא סמט כדי לראות כיצד ניתן לפתור את הבעיה הזאת.

מרדכי כהן: לגבי אפריל, אין משמעות לחודש.

מרדכי כהן: ההיקף הוא כשלושה חודשים, אבל בסופו של דבר ההנחה היא שנתית, לכן אין משמעות לחודשים עצמם.

מרדכי כהן: בסוף העסק מקבל הנחה שנתית.

מרדכי כהן: זה נקרא פטור, אך זו הנחה שנתית של כ-25% ולא פטור.

עודד פורר: תודה.

עודד פורר: אני אוסף את השאלות ואז תענה במרוכז.

עודד פורר: חבר הכנסת מיכאל ביטון, בבקשה.

מיכאל ביטון: מרדכי, תודה על הדברים שאתה עושה.

מיכאל ביטון: שני דברים לא אמרת, ואני מודאג.

מיכאל ביטון: בצוק איתן העברתם לרשויות חצי מיליון, מיליון שקל מיידית בזמן המלחמה כדי לטפל בבעיות שעולות בתוך העיר עם גמישות תקציבית לביצוע ולאחר מכן דיווח על ההוצאה.

מיכאל ביטון: חייבים לשלוח לרשויות כסף לבעיות חירום.

מיכאל ביטון: ירוחם מגייסת תרומות כדי להאכיל אנשים - 300 מנות כל יום.

מיכאל ביטון: חייבים לשלוח לכל העיריות כסף קטן, כפי שאמרת, לסוגיות של הזנה, פתרונות מקומיים, טיפול בילדים בסיכון שחזרו הביתה, טיפול נפשי וכן הלאה.

מיכאל ביטון: שנית, אנו מקדמים פה בוועדה רעיון של חלף דמי אבטלה – לעודד מעסיקים לשמור על העובדים.

מיכאל ביטון: ברשויות הוציאו לחל"ת עובדים רבים, ואם אנחנו נשפה אתכם כמשרד הפנים, האם עמדתכם תהיה לפתח את הרעיון הזה של שימור עובדים מול שיפוי – נגיד, על כל חודש שמעסיק מתחייב לשלם שכר, נשפה אותו בעוד חודש?

עודד פורר: תודה.

עודד פורר: חבר הכנסת ווליד טאהא.

וליד טאהא: תודה.

וליד טאהא: לגבי אנשי עסקים שלא שילמו את שנת הארנונה, ברור שידאגו לעצמם כשילכו לשלם, אבל מה לגבי אלה ששילמו?

וליד טאהא: האם הם צריכים לגשת לעיריות, ולדאוג לעצמם כדי לקזז את הרבעון הזה?

עודד פורר: תודה.

עודד פורר: חבר הכנסת אופיר סופר.

אופיר סופר: שלום.

אופיר סופר: יכול להיות שהשאלה שאני מפנה אליך לא צריכה להיות מופנית אליך אלא לאחרים, אבל אני רוצה לשאול: כלל נקוט בידינו הוא שאין שיקול דעת ללא דעת.

אופיר סופר: התחושה שלי, שאנחנו נמצאים במשבר קשה – זו המציאות - ובסופו של יום יש משמעות למי שצועק יותר.

אופיר סופר: מי שצועק יותר ומצליח לנהל קמפיין, הוא זה שפניותיו ייענו.

אופיר סופר: יש אוכלוסיות מן הסתם שאולי פחות קריטיות למשק כדי לייצר צמיחה, יש שיותר.

אופיר סופר: אני שואל, בשיח בינך לבין האוצר לבין משרד הכלכלה ומשרדים אחרים – למשל, העסקים הקטנים, הרי שהם מושפעים גם משווי רכב – מדבר על מיסוי, גם מחילוף, יש לזה משמעות לביטוח לאומי, חלף אבטלה.

אופיר סופר: יש כל מיני אלמנטים אחרים.

אופיר סופר: האם יש רציונל?

אופיר סופר: ואם כן, מהו?

אופיר סופר: ניקח כדוגמה רק את העסקים הקטנים, אפשר לקחת את העסקים הקטנים בפריפריה, בעלי השליטה לצורך העניין שהם גם שכירים.

אופיר סופר: האם תוכל לשתף אותנו ברציונל שנוגע לאיך מביאים את הצמיחה?

עודד פורר: תודה.

עודד פורר: חברת הכנסת פרקש.

אורית פרקש הכהן: שלום.

אורית פרקש הכהן: קודם כל, תודה רבה על העדכון.

אורית פרקש הכהן: השאלה שלי נוגעת שוב ליישום.

אורית פרקש הכהן: האם במשרד הפנים יש לכם לוחות זמנים לחלוקת 3 המיליארד שקלים?

אורית פרקש הכהן: הסיפור כאן הוא כסף.

אורית פרקש הכהן: אנחנו בוועדה הזו מרגישים ששלושה שבועות לתוך המשבר יש הרבה מאוד תוכניות, אבל הביצוע בפועל הוא לקוי, ובהקשר הזה של היישום אני רוצה להעלות את סיפור נהריה.

אורית פרקש הכהן: מי כמוך יודע – אנחנו כאן בוועדה הזאת אישרנו בתיאום עם הממשלה פיצוי של 11 מיליון שקלים לעסקים בנהרייה שנפגעו מהשיטפון הגדול, שנפגעו במסגרתו עסקים, קניון ארנה בנהריה.

אורית פרקש הכהן: לפי מיטב ידיעתנו, עד היום הם לא קיבלו שקל, וכך הם נכנסו למשבר הקורונה.

אורית פרקש הכהן: השאלה שלי היא היישום, ומה אתם מתייחסים לנושא העיר נהריה?

אורית פרקש הכהן: האם היא מקבלת פיצוי מוגבר בגלל המכות הכפולות שניחתות עליה?

אורית פרקש הכהן: תודה.

עודד פורר: חבר הכנסת מלכיאלי.

מיכאל מלכיאלי: תודה, אדוני היושב-ראש, על קיום הדיון וגם לך המנכ"ל.

מיכאל מלכיאלי: לפני שאשאל אני רוצה לומר שבזמן שלצערי הרבה עושים סיבוב על בני ברק, ובני ברק נהפכה למשל, במשרד הפנים המנכ"ל בהנחיית השר ירדו למקום והקימו בית מלון גדול מאד, שיכול להכיל מאות אנשים.

מיכאל מלכיאלי: מפואר.

מיכאל מלכיאלי: השקיעו שם הרבה.

מיכאל מלכיאלי: מגיע לך המנכ"ל הרבה מילים טובות על העבודה.

מיכאל מלכיאלי: אנשים שנמצאים שם אומרים שלא חסר שם דבר – ראוי לשבח.

מיכאל מלכיאלי: אנחנו מקבלים הרבה תלונות, בעיקר של אנשים חרדים, שיש להם בעיה של הודעות סמ"ס.

מיכאל מלכיאלי: צריך לחשוב עליהם לפתרונות טכנולוגיים מותאמים לציבור החרדי, כי אין אינטרנט והודעות.

מיכאל מלכיאלי: האם אתם ערוכים או חושבים למצוא פתרונות לאותם אנשים?

עודד פורר: תודה.

עודד פורר: מרדכי, בבקשה.

מרדכי כהן: אתחיל עם מיכאל חברי.

מרדכי כהן: מיכאל, אתה צודק.

מרדכי כהן: ריכזנו תמונת צרכים של הרשויות המקומיות.

מרדכי כהן: אני מדבר על צרכים בסיסיים, חיוניים, כפי שהצגת אותם, וגם לזה תהיה חבילת סיוע לרשויות.

מרדכי כהן: לא מדובר בכספים גדולים, אבל אני רוצה להוציא מזה הוצאה מאוד מסוימת שלא נטפל בה כרגע, כי היא הוטלה על משד הרווחה, ולמיטב ידיעתי משיחות עם אביגדור קפלן - טופלה.

מרדכי כהן: בכל הקשור לעד הבית, זה פרויקט שהוטל על משרד- - - בהיקפים קטנים.

מרדכי כהן: היום זה מתרחב להיקפים גדולים.

מרדכי כהן: דווקא במצב הזה הקשה אנחנו לא רוצים לעלות משרד על משרד.

מיכאל ביטון: קפלן היה פה ואמר שהוא בעד.

מיכאל ביטון: עכשיו המבחן זה סינרגיה בין משרדים.

מיכאל ביטון: זה מהירות תגובה.

מרדכי כהן: אני מקבל את ההערות של החברים בוועדה וגם של מיכאל.

מרדכי כהן: המבחן הוא ביישום ולא דיבורים.

מרדכי כהן: משרד הרווחה נכנס ליישום.

מרדכי כהן: אני לא רוצה לדבר בשמם.

מרדכי כהן: יש להם נתונים מדויקים.

מרדכי כהן: אני לא רוצה לדבר בשמם.

מרדכי כהן: יש להם נתונים מדויקים של מצרכי המזון שהם מספקים לקשישים ואוכלוסיות בעלות צרכים מיוחדים.

מרדכי כהן: אנחנו לא הגוף שיתפעל את זה.

מרדכי כהן: אנחנו כן נעמיד תקציב לרשויות המקומיות לפעולות קטנות, כפי שאמרת, מיכאל.

מרדכי כהן: יש לנו סיכום על מסגרת עם משרד האוצר, ובימים הקרובים נתפעל את זה.

מרדכי כהן: לגבי ההערה של אורית – למה אתם לא מזרימים – אמרתי:

מרדכי כהן: הזרמנו כבר 120 מיליון שקל מקדמות יוני לרשויות ועוד 150 מיליון שקל בגין החלטות ממשלה ומסגרות אחרות שאישרנו אותם בוועדת חריגים וזה הוזרם לרשויות המקומיות, כולל פיתוח, ביניהן כל הרשויות שנמצאות תחת החלטות ממשלה.

מרדכי כהן: אני לא רוצה להטעות ולכן את נהריה אבדוק מייד בתום השיחה.

מרדכי כהן: אבל למשל, אתמול שחררנו 45 מיליון שקל בגין החלטת ממשלה דרוזית.

מרדכי כהן: כל תקציב שמגיע לרשויות, אנחנו פותרים את זה מול ועדת חריגים, ומזרימים מיידית את הכסף.

מרדכי כהן: נהריה – אכנס לעובי הקורה ואטפל בזה.

עודד פורר: לגבי נהריה- תשלחו עדכון בכתב לוועדה.

עודד פורר: לא צריך דיון בשביל זה.

מרדכי כהן: אין בעיה.

מרדכי כהן: לגבי עסקים, אמרתי שאין צורך.

מרדכי כהן: עסק לא צריך לבוא.

מרדכי כהן: ברגע שיש תקנת פטור מארנונה או הנחה, זו הנחיה לרשות המקומית.

מרדכי כהן: היא זו שחייבת לפעול, ואנחנו עושים על זה בקרה.

מרדכי כהן: עסקים לא צריכים לעלות לרגל לרשויות המקומיות ולטפל בזה.

מרדכי כהן: זו פעולה אוטומטית שמתבצעת על-ידי הגבייה- -

אורית פרקש הכהן: אבל אתם צריכים לוודא שזה קורה.

מרדכי כהן: ודאי.

מרדכי כהן: ברגע שזה ייחתם, אנחנו עושים בקרת ביצוע באמצעות המחוזות שלנו.

שלמה קרעי: מי שמשלם על בסיס חודשי או דו-חודשי, עסק, יכול לא לשלם – הכוונה לעסק?

מרדכי כהן: ההערה היא במקום.

מרדכי כהן: כפי שאתם יודעים, כל רשות מקומית יש לה צו מיסים משלה והסדר תשלומים משלה מול העסקים.

מרדכי כהן: זה לא עניין אחיד.

מרדכי כהן: לכן ההנחה היא שנתית, ואז כל רשות מקומית מתרגמת את זה לפי ההסדרים שלה.

מרדכי כהן: עשינו עוד פעולה, וכפי שדחינו בפעם הקודמת תשלומים ל-1 במאי, כדי חלילה לא ליצור מצב שבתום ההנחה הזו עסק ייקלע לפי ההסדר שיש לו עם הרשות המקומית לקפיצת תשלום דומה, נשלב בין הנחה לדחייה נוספת עד יולי-אוגוסט כדי שלעסקים לא תהיה קפיצה גדולה לתשלום ארנונה מיידי.

מרדכי כהן: אבל ההנחה היא אחוזית, לפי השנה.

מרדכי כהן: לגבי התמרוץ לעסקים.

מרדכי כהן: אני לא רוצה להתיימר לייצג גופים אחרים, אבל אנחנו במשרד הפנים אין לנו אחריות כוללת על העסקים הקטנים.

מרדכי כהן: אנחנו עוסקים ברשיון העסק ובתחום הארנונה.

מרדכי כהן: אלה משרדים אחרים.

מרדכי כהן: יש משרד הכלכלה שמטפל בתמרוץ עסקים.

מרדכי כהן: זה לא תפקידו של המשרד - לכן יש משרד הכלכלה.

אופיר סופר: ענית חלקית.

אופיר סופר: לקחתי דוגמה את סוגיית העסקים.

אופיר סופר: האם בשיח שלך מול משרד הכלכלה או משרד האוצר היו עקרונות שאתה מקל על העסקים הקטנים בסוגיות מסוימות?

מרדכי כהן: אמרתי - המנדט שלנו היה רק באותה מסגרת שנקראת פטורים והנחות לארנונה.

מרדכי כהן: אותם 3 מיליארד שקלים, וגם מיכאל שהעיר על זה בצדק וגם אורית.

מרדכי כהן: המבחן שלנו יהיה בישום.

אופיר סופר: כלומר אתה אומר שאתה פועל בעניין העסקים הקטנים בלי להיות מתואם עם משרד הכלכלה.

אופיר סופר: זו נקודה חשובה.

אופיר סופר: אנחנו יכולים להתנהל בצורה פופוליסטית.

אופיר סופר: אני מקבל כל 24 שעות האחרונות פניות מהשולמנים, מהשכירים בעלי שליטה ומכל מיני גורמים.

אופיר סופר: בסופו של יום אם אנחנו בוועדת הכספים לא נקבל מפה שלמשל, העסקים הקטנים מקבלים תמיכה – שלושה או ארבעה משרדים יכולים להשפיע – לא נדע.

עודד פורר: אופיר, זה מנכ"ל משרד הפנים.

עודד פורר: מי שאחראי על העסקים הקטנים זה משרד האוצר ומשרד הכלכלה.

עודד פורר: זה לא במנדט שלו, ואתה מעלה פה בעיה ניהולית קשה מאוד שיש היום בממשלה בעיקר בהקשר הזה של העסקים הקטנים.

עודד פורר: אני יודע שמרדכי צריך לעזוב, ונשאר אתנו סיון להבי.

מרדכי כהן: לחלוטין.

מרדכי כהן: אתם כוועדת כספים – ועודד מכיר את זה היטב – צריכים לדרוש את התמונה הכללית.

מרדכי כהן: אנחנו רק עוד גורם אחד שרלוונטי לעסקים הקטנים.

מרדכי כהן: אנחנו לא הגורם המתכלל של כל עולם העסקים הקטנים.

מרדכי כהן: למיכאל, לגבי העובדים שהוצאו ברשויות המקומיות לחל"ת או לחופשה על חשבונם – דרשנו שמה שנכון לממשלה, יהיה נכון לרשויות המקומיות, וכפי שאתם יודעים, כפי שבמשרד הפנים הוגדרו 30% עובדים חיוניים ולא 15%, אותו דבר נכון לגבי הרשויות המקומיות – 30% מהעובדים ברשויות המקומיות הוגדרו חיוניים בנוסף לקבוצות מיוחדות מאוד שהחרגנו אותם כמו עובדים סוציאליים על פי דין, כמו מי שעוסק בכל הקשור- - -

קריאה: אבל אתם לא אוכפים את זה.

מרדכי כהן: למיכאל אני אומר – הרעיון הזה נכון, ונתגייס לכל מהלך שמאפשר סיוע לאותם עובדים.

מרדכי כהן: רק נתתי את המסגרת.

מרדכי כהן: ברשויות המקומיות זה 30% עובדים חיוניים.

מרדכי כהן: לגבי העובדים הסוציאליים, אנחנו עושים בקרה, ואם תרצו, אעביר לכם נתונים - יש כ-60 רשויות מקומיות מתוך ה-257 שלא הקפידו בנוהל שהוצאנו, ופעלו כך שלא הגדירו חלק מהעובדים הסוציאליים כעובדים חיוניים.

מרדכי כהן: מיפינו את הרשויות האלה, ואנחנו אוכפים ועובדים מולן.

מרדכי כהן: עדיין, יש צדק בטענה – לא כל הרשויות - 60 רשויות מקומיות מתוך 257 לא פעלו לפי הכללים שקבענו, ונאכוף את זה.

מרדכי כהן: זה בטיפול אצלנו, גלית וידרמן שמטפלת בזה ישירות מול הרשויות המקומיות.

עודד פורר: מרדכי, תודה.

עודד פורר: עוד נשלח לך גם סיכום.

עודד פורר: גם נשאר אתנו הסמנכ"ל שלך.

עודד פורר: תודה על הזמן.

עודד פורר: אני יודע שאתה צריך לרוץ כדי להכין את מקומות הבידוד.

מרדכי כהן: סיון להבי יחליף אותי.

עודד פורר: מרכז שלטון מקומי – איתי חוטר, בבקשה.

איתי חוטר: מנכ"ל משרד הפנים מצייר פה תמונה קצת ורודה ביחס לפערים שקיימים בינינו כרגע, למודל השיפוי בנושא ההטבות בארנונה.

איתי חוטר: אתמול יצא מכתב שחתומים עליו 190 ראשי רשויות לראש הממשלה ושר האוצר, 190 איש רשויות, שמסביר שאנחנו עדיין מצויים בפערים מאוד משמעותיים, על אף שמשרד האוצר מכוון לשיעורי מאצ'ינג שלכאורה השתתפות עצמית שהיא בשוליים.

איתי חוטר: יש פערים שהם עוד יותר גדולים במודל עצמו, באיך אנחנו מעריכים את היקף ההטבה שתינתן לעסקים בעניין הזה אל מול השיפוי שהרשויות הולכות לקבל.

איתי חוטר: אז קודם כל לשים את הדברים כהווייתם.

איתי חוטר: נמצא פה גם סיוון ממשרד הפנים.

איתי חוטר: אנחנו נמצאים בשיח.

איתי חוטר: אני מאוד מקווה שנצליח בימים הקרובים לסגור את הפערים.

איתי חוטר: כרגע זה לא נראה כך.

איתי חוטר: רק לשים את הדברים על השולחן.

איתי חוטר: עוד דברים שאני מעלה כבר דיון שלישי בוועדת הכספים וזו הזדמנות – חבל שמרדכי לא נמצא – אבל לבקש שוב ממשרד הפנים שיירתם אתנו לסייע תזרימית לרשויות המקומיות בפניות.

איתי חוטר: הזכרת את הנושא של היטל ההטמנה – זה אחד מיני פניות רבות שביצענו למשרדי הממשלה השונים.

סמי אבו שחאדה: לא הבנתי מה המחלוקת עם משרד הפנים.

עודד פורר: המחלוקת היא על כסף.

עודד פורר: כולם רוצים לשלם פחות, והממשלה רוצה שישלמו יותר.

עודד פורר: אתן לך בהמשך.

איתי חוטר: אדוני היושב-ראש, היטבת להגדיר את המצב.

איתי חוטר: שוב אחזור על בקשות קודמות שלנו – ביצענו פניות גם למוסד לביטוח לאומי, גם לחשב הכללי, גם לראש רשות המיסים.

איתי חוטר: קיוויתי שתהיה לי הזכות לדבר בחצי השעה הקודמת ולחזור על בקשתנו.

איתי חוטר: גם הרשויות המקומיות מבקשות לדחות את התשלומים למס ההכנסה, לרשות המיסים, עם כל הפרשות המעסיק כדי לאפשר הקלה מסוימת בקושי התזרימי שהרשויות המקומיות נכנסות אליו בימים האלה.

איתי חוטר: תודה.

עודד פורר: תודה.

עודד פורר: עו"ד אבי ללום, לשכת עורכי הדין.

אבי ללום: מבלי להיכנס לכל הדברים שעלו, אני רוצה להבין דבר אחד מהותי - אנחנו מדברים על פטור, הנחה פרוסה לשנה, תלוי ברשות המקומית.

אבי ללום: יחד עם זאת, לא ברור, ואנחנו קוראים את הדברים בצורה ברורה – על מי באמת יחול הפטור?

אבי ללום: האם זה יוגבל לסוגי עסקים?

אבי ללום: האם ההגדרה שאם הנכס סגור חלקית או פתוח – תהיה לזה השלכה?

אבי ללום: זה דבר מאוד מהותי.

אבי ללום: הציבור – גם עורכי הדין, אבל ציבור גדול רוצה לדעת, כי הפרטים שהוצגו לא באופן מלא מייצגים את התמונה כפי שהיא, לפחות לפי הפרטים שאנחנו מקבלים – זו שאלה ראשונה.

אבי ללום: שאלה שנייה, שאנחנו נשאלים רבות – מה קורה אחר כך.

אבי ללום: אנחנו מדברים פה על פריסה שתיתן שלושה חודשים.

אבי ללום: אמרת בדיונים קודמים שצריך להסתכל על איך יוצאים מהמשבר.

אבי ללום: זה חשוב מאד.

אבי ללום: העסקים אומרים: הקלתם עלינו שלושה חודשים - איך אני חוזר אחר כך מהמשבר זהה?

אבי ללום: האם המדינה נותנת פתרון?

אבי ללום: משרד הפנים רואה מה הולך להיות כאן אחר כך?

אבי ללום: נקודה אחרונה – אנחנו רואים היום מגדלים ריקים, ובעקבות זה שההגדרות לא ברורות, ואנשים רוצים להשתמש בסעיפי חוק כמו סעיף 330 לפקודת העיריות, בפועל אנשים לוקחים את הציוד שלהם ומפנים נכסים.

אבי ללום: אני חושב שאם משרד הפנים לא יפעל מהר, נמצא עצמנו במצב רע מאד.

אבי ללום: תודה, אדוני.

עודד פורר: תודה.

עודד פורר: סיון, בבקשה תשיב על שתי השאלות ואז נמשיך.

סיון להבי: בוקר טוב.

סיון להבי: ראשית, ביקש המנכ"ל שאעדכן את חברת הכנסת פרקש בנוגע לנהריה.

סיון להבי: אתמול הועברו 2.8 מיליון שקל לעירייה.

סיון להבי: אנחנו ממתינים למסמכים נוספים, ונעביר את יתרת הסכום בהקדם האפשרי.

אורית פרקש הכהן: סליחה, אבל זה הפיצוי הייעודי לבעלי עסקים בעקבות השיטפון?

אורית פרקש הכהן: חלק מה-11 מיליון שקלים שהחליטו לתת להם?

אורית פרקש הכהן: כי כסף לעירייה, איני יודעת לאן הוא מיועד.

סיון להבי: בהחלטת הממשלה הסכום שעובר דרכנו הוא 5 מיליון שקלים עבור העירייה לשיפוי בגין נזקים של השיטפון – זה מה שמונח על שולחננו, ויותר ממחצית הסכום הועבר אתמול לעירייה.

אורית פרקש הכהן: מתי יועבר החצי השני?

סיון להבי: כאמור, אנחנו ממתינים למסמכים נוספים אחרונים מהעירייה.

סיון להבי: אני מקווה שבימים הקרובים תועבר יתרת הסכום.

סיון להבי: לגבי מתווה הארנונה, יש להבין שמדובר בנתונים מאוד גדולים של כלל הרשויות בנוגע לארנונה.

סיון להבי: אנחנו מנסים להיות כמה שיותר מדויקים בהקשר הזה כדי לא לגרום למצב שרשות תיקלע לקשיים בעקבות ההנחה שהיא תיתן, שלא תקבל את השיפוי שמגיע לה.

סיון להבי: לכן ייקח לנו עוד 24 שעות או זמן קצר לסגור יחד עם משרד האוצר והשלטון המקומי את כל הנתונים כדי להיות בטוחים שאנחנו מדייקים בנתונים.

סיון להבי: מה שאמר איתי הוא נכון - התקבלה אתמול פנייה מצד ראשי רשויות רבים שמבקשים לדייק את הנתונים ולקיים דיון בנושא השתתפות הרשויות המקומיות.

סיון להבי: הנושא הזה ייסגר, אני מקווה, במהלך היום לשביעות רצון כולם כדי לאפשר את הסיוע הגדול הזה.

סיון להבי: בתחילת הדרך הסכומים שדיברנו עליהם לשיפוי לעסקים ולרשויות היו סכומים נמוכים משמעותית.

סיון להבי: העובדה שהממשלה החליטה לתמוך בעסקים דרך הרשויות המקומיות בסדרי גודל כל כך גדולים גם טובה לרשויות, כי הרשויות יקבלו עכשיו בלוחות זמנים קצרים תזרים טוב כשיפוי על אחוזי הנחה שייתנו, תזרים שלא בטוח שהיה מתקבל לולא התמיכה של הממשלה בעיריות, וגם זה בשורה מאוד גדולה לשלטון המקומי, ויש לתת על כך את הדעת.

סיון להבי: לגבי השאלה של משרדי עורכי דין - אנחנו לא מבחינים בין משרדים כאלה ואחרים.

סיון להבי: משרדים יקבלו הנחה.

סיון להבי: יש סיווג ראשי בתקנות ההנחה שנקרא משרדים שירותים ומסחר, והוא כרגע בתוך המתווה ויקבל הנחה.

סיון להבי: לגבי ההערה של נציג לשכת עורכי הדין לגבי עסקים שכביכול מציגים עצמם כעסקים ריקים או הרוסים, אני חושב שהרשויות יאכפו את זה.

סיון להבי: אם נכס אחר אכן סגר את העסק והוא ריק, תקנות הארנונה יודעים כיצד לשפות אותו בתחום הארנונה.

סיון להבי: לגבי פריסת תשלומים, כפי שציין המנכ"ל, הסדרי התשלומים נמצאים בסמכות העיריות, ולכן את הפריסה של התשלומים הם יבצעו.

סיון להבי: בהחלט נוציא אמירה ברורה ממשרד הפנים, שאנחנו קוראים לרשויות לבוא לקראת העסקים ולדחות את התשלומים לפי המתווה שיצרנו – לשלושה חודשים, וגם את הפריסה במחצית השנייה של 2020 להתחיל בהחזר נמוך יותר ולהעלות אותו לקראת סוף שנה כדי באמת לאפשר עסקים להתאושש ולחזור להתנהלות תקינה.

עודד פורר: תודה.

עודד פורר: חבר הכנסת אבו שחאדה.

סמי אבו שחאדה: לגבי הוויכוח בין השלטון המקומי למשרד הפנים – יש פה שתי תמונות די שונות אחת מהשנייה.

סמי אבו שחאדה: אני לא מבין על מה בדיוק הם כל כך חלוקים.

עודד פורר: תודה.

עודד פורר: ח"כ שלמה קרעי ואז עו"ד אבלה.

שלמה קרעי: במשפט האחרון שלו הוא די חידד את הדברים, אני רוצה חידוד נוסף – הוא אמר שמפצירים ברשויות לדחות את התשלומים לשלושת החודשים הקרובים, ולהתחיל לגבות רק מעוד שלושה חודשים.

שלמה קרעי: זה בדיוק מה שאנחנו רוצים – שבשלושת החודשים הקרובים לא יגבו בכלל, ולא יגבו 75% מהתשלום.

שלמה קרעי: שלא רק יפצירו ברשויות אלא שיעבירו נוהל מסודר.

עודד פורר: גם הנוהל המסודר – נבקש את זה.

עודד פורר: אנחנו רוצים שבעיקרון אתה יכול לבקש דחייה עד 1 במאי, ואז לעשות את כל ההתחשבנות מתוך הנחה שעד 1 במאי התמונה תהיה יותר ברורה.

שלמה קרעי: אבל אנשים שילמו כבר.

עודד פורר: יצטרכו לקבל החזר.

עודד פורר: עו"ד אורן אבלה.

אורן אבלה: תודה רבה על הדיון.

אורן אבלה: השאלות משותפות לכולם.

אורן אבלה: הרי כל הזמן מדברים על רשויות.

אורן אבלה: יש הרבה רשויות איתנות, והשאלה אם רשויות איתנות היום יכולות לפטור בצורה יותר מיידית את בעלי העסקים מארנונה.

אורן אבלה: אם אני עושה משהו ספציפי של עורכי הדין - סגרו את בתי המשפט, סגרו את הועדות המקומיות, סגרו את ועדות ערר.

אורן אבלה: סגרו את כולם בעצם.

אורן אבלה: לכן כן פתוח, לא פתוח – יש פתוח שהוא מת.

אורן אבלה: פתוח לבוא ולהיות בעסק רק כדי להשאיר אותו, זה לא המשמעות.

אורן אבלה: המשמעת העסקית, שהכול מת, שקט.

אורן אבלה: העובדים לא מגיעים, וגם עכשיו אני במשרד לבד מתוך שמונה אנשי צוות.

אורן אבלה: השאלה, איך מסתכלים באופן מיידי, כבר מחר יורדים התשלומים של 2 באפריל, איך מסתכלים בצורה המיידית על כל נושא הארנונה?

אורן אבלה: זו השאלה המשמעותית הראשונה.

אורן אבלה: השנייה, הרי הרשויות המקומיות לא נותנות היום את רוב השירותים המוניציפליים, ונשאר עודף תקציבי, אז למה לא להקל עוד יותר, ולא רק בהלוואה ובדחייה?

אורן אבלה: את הדחיות האלה צריך לשלם.

אורן אבלה: לא ניתנים שירותים מוניציפליים רבים – מחגיגות יום העצמאות ועד חוגים וענייני ספורט ברמה היום-יומית והיסעים וכל הנגזרות מהם.

אורן אבלה: למה לא להקל על העסקים שקורסים לחלוטין נוכח המצב ונוכח המשבר?

עודד פורר: תודה.

עודד פורר: חובב צברי, ראש המועצה קריית עקרון.

חובב צברי: אדוני היושב-ראש, יישר כוח על הוועדה.

חובב צברי: ראשית, אני מפה מבקש מוועדת הכספים שתשלח ברכה וחיזוק לכל ראשי הרשויות שכבר שנה וחצי עובדים ללא לאות למען התושבים בכל הארץ.

חובב צברי: בנוסף יש לזכור שגם באירוע הקורונה הזה כולנו שם.

חובב צברי: יש במרכז שלטון מקומי היום חדר מצב, שעובד ונותן מענה לכלל התושבים בכל הארץ.

חובב צברי: אנחנו מחזקים גם את העסקים, כי יש לזכור שהרשויות המקומיות גם מאפשרות לעסקים לפעול בשגרה, נותנות להם רשיונות ומאפשרות להם לפתוח את העסקים שלהם ולכן אנחנו בנושא הזה יד ביד.

חובב צברי: הרשויות היום עובדות כמו כל המשק 30%, וחלק מהדברים שאנחנו דוחים אותם ונצטרך לטפל בהם בהמשך, אבל יש לזכור שהרשויות המקומיות הן אבן היסוד שמטפלת באוכלוסייה בכל הארץ היקרה שלנו.

חובב צברי: אני רוצה לציין את העובדים הסוציאליים, שעושים עבודה מדהימה מול היקרים לנו, אותם ותיקים מגיל 65, שעשינו להם מיפוי, יחד עם פיקוח העורף שמסייעים בעניין.

חובב צברי: אנחנו רואים גם את הקב"טים, גם את אנשי החינוך שלנו.

חובב צברי: בכלל, כל עובדי הרשויות, למרות הצמצום, עושים עבודה מדהימה אל מול הרשויות.

חובב צברי: פה אני קורא לוועדת הכספים לחזק את הרשויות המקומיות.

חובב צברי: יש פה הזדמנות מצוינת לומר: אנחנו יודעים שראשי הרשויות עם העובדים המצוינים שלהם עושים עבודה מול התושבים, ו-וועדת הכספים צריכה להכניס יד, ולומר: עכשיו נותנים עוד כספים לטובת הרשויות כדי שנוכל לטפל כמו שצריך בכל התושבים וגם בכל העסקים שנמצאים בגזרות שלנו.

חובב צברי: אנחנו מטפלים בכל נושא של אכיפה.

חובב צברי: נכון, השלב הראשון הוא לדאוג לבריאות, אבל השלב השני הוא לדאוג ליום למחרת, ויש פה הזדמנות.

חובב צברי: תודה רבה וחזקו את הרשויות.

עודד פורר: תודה.

עודד פורר: סיון, אם תוכל להתייחס למה שעלה פה לגבי העובדה שיש צמצום בהוצאות הרשויות – העלה גם חבר הכנסת קרעי.

עודד פורר: זה נכון, גם משקי הבית לא מקבלים את השירותים שבדרך כלל מקבלים.

עודד פורר: ברגע שיצאו המון עובדים במערכת החינוך שנמצאים ברשות המקומיות לחל"ת, הכסף הזה נחסך מהרשות המקומית.

איתי חוטר: גם אני אשמח להתייחס, אדוני.

סיון להבי: אני חושב שלצייר את התמונה הכוללת לגבי 2020 יהיה יומרני מצד כולנו.

סיון להבי: אנחנו בראשית האירוע, והתמונה התקציבית הכוללת של 2020 עוד קשה לקבוע אותה.

סיון להבי: אנחנו מקבלים דיווחים, מכיוון שאנשים נמצאים כרגע בהסגר בבתים, יש עלייה, למשל, בהוצאות פינוי האשפה – כי יש צריכה ביתית גדולה יותר, ותקציב העירייה מאוד קשוח בנוגע - מרבית ההוצאות הן קשיחות כמו הוצאות שכר, תשלום פנסיה תקציבית.

סיון להבי: העובדה שלא יתקיימו השנה אירועי יום העצמאות בסדרי גודל שהיו נהוגים בשנים קודמות לא בהכרח מפנה תקציבים משמעותיים לרשויות מקומיות.

סיון להבי: יש לקחת זאת בחשבון.

סיון להבי: שנית, בצד ההכנסות גם יש האטה.

סיון להבי: יש האטה של עסקים וסגירתם.

סיון להבי: יש קושי של התושבים, אולי ייכנסו למצב שתהיה להם זכאות להנחה בארנונה לאור מצבם הכלכלי.

סיון להבי: לומר עכשיו שיש רווחה כלכלית ברשויות המקומיות זה לא מדויק.

סיון להבי: כפי שתיאר המנכ"ל, אנחנו חושבים שצריך להידרש לתקציבים תוספתיים, לסייע לרשויות בעת הזאת.

סיון להבי: נטפל בזה אחרי שנסגור את מתווה הארנונה.

סיון להבי: אני חוזר לשאלה שעולה שוב לגבי הסדר פריסת התשלומים – ההסדר הזה הוא בסמכות העירייה.

סיון להבי: זה קבוע בחוק.

סיון להבי: השר לא יכול לקבוע בתקנות הסדר שיגבר על החקיקה הראשית.

סיון להבי: לכן אנחנו נוציא הנחיות מטעם משרד הפנים ומשרד האוצר, איך אנחנו רואים את הדברים.

סיון להבי: זה כן סמכות העירייה, ואנחנו מאמינים שכולם יבואו לקראת העסקים.

סיון להבי: אל תשכחו שהעסקים הם המנוע של העירייה.

סיון להבי: העסקים מחיים את העירייה, הארנונה של העסקים טובה לעירייה, וכל ראש עיר ודאי ידאג לעסקים שבתחומו ויבואו לקראתם.

עודד פורר: רונן לוי מאיגוד המוסכים.

רונן לוי: בוקר טוב, אדוני היושב-ראש.

רונן לוי: תודה על זכות הדיבור.

רונן לוי: התחושה שלנו כרגע, שהכשל מקבל הכשר.

רונן לוי: אני מכיר את פועלך, לכן אני מבקש ממך להחזיר את הדיונים האלה לבסיס.

רונן לוי: לי יש עסק ואני מייצג אלפי עסקים ומקבל המון פניות.

רונן לוי: אני גם מקבל המון סיפורים.

רונן לוי: כרגע המצב הנוכחי מנותק לחלוטין מהדיון כאן.

רונן לוי: עסקים כאלה, חוזרים להם צ'קים של לקוחות, ואז הצ'קים שלהם חוזרים.

רונן לוי: הם בפאניקה מוחלטת.

רונן לוי: המוסכים שפתוחים ברובם אין להם לקוחות – שבוע, שבועיים, והם בפאניקה טוטאלית.

רונן לוי: כדי להכניס את האנשים לסדר לא צריך שתפרקו לנו אלפי הסדרים שאף אחד מהציבור שלי לא יודע להתנהל מולם.

רונן לוי: האנשים שלנו צריכים לנהל את העסקים שלהם, את הבתים שלהם כרגע, ואתם צריכים לייצר סדר, שנקבל סדר מרואה החשבון שלנו, מעורך הדין שלנו, ואנחנו צריכים לדעת מה לעשות.

רונן לוי: כרגע צריך להקפיא את כל התשלומים, לומר: אנחנו עוצרים הכול – אתם תמשיכו בחיים שלכם.

רונן לוי: מה שאתם עושים מבחינת משרד האוצר זה לומר לנו: אל תדאגו, תבואו אחר כך לסדר – זו נהירה מטורפת של כל האנשים שרוצים לקבל עכשיו פתרונות בעיריות, ברשות המסים.

רונן לוי: נגיד, רואה החשבון שלי מקבל עכשיו 50 פניות ביום.

רונן לוי: הוא לא יודע מה לעשות קודם.

רונן לוי: עורכי דין - אותו דבר.

רונן לוי: כרגע צריך לעצור הכול, צריך לעשות סדר, מתווה פעולה, אחד אחרי השני.

רונן לוי: כרגע מי שלוחם בשטח זה לא משרד האוצר ולא העיריות אלא מי שצריך לקבל סיוע זה אותם עסקים קטנים, אותם אנשים שצריכים לדאוג למשפחה שלהם, אותם עובדים שלנו.

רונן לוי: צריכים לוודא שיש להם כסף למכולת.

רונן לוי: ראיתי השבוע באיגוד אנשים מתפנים מהבתים שלהם כי לא יכולים לשלם שכירויות.

רונן לוי: בא לך לבכות.

רונן לוי: אתה הולך ברחוב בתל-אביב ורואה משאיות הובלות של אנשים שמתפנים מבתיהם, פוחדים כי לא יודעים מה לעשות.

רונן לוי: ועכשיו במקום לתת ודאות אנחנו ממקבלים פה סדרה של כל מיני הנחיות שאנחנו לא יכולים להכיל אותן ולהבין אותן, כי אנחנו לא פנויים אליהן.

רונן לוי: כרגע צריך למקד את האנשים בלשרוד, במה עושים בשבוע הזה, בשבוע הבא, לפני פסח, וגם אחריו, גם בעסקים, גם שסגורים ושם שפתוחים ואין להם כרגע עבודה.

רונן לוי: גם הבתים - זו משימת הוועדה, ואתה צריך להחזיר את האנשים האלה לבסיס, כי הם בורחים.

רונן לוי: אנחנו מדברים עם העירייה – יש לה מספיק תקציב לעוד מיליון פה ועוד מיליון לפה.

רונן לוי: כשאנחנו מתחילים לרדת לפרטים ולהמשיך את הכשל הזה, להתעסק בדברים הקטנים – לדעתי, אדוני, אתה צריך לחזור לבסיס ולוודא שהוא מתחיל לעבוד.

רונן לוי: לקחת הכול אחורה.

רונן לוי: עסקים קטנים לא צריכים לרוץ לרואה החשבון שלהם ולעורך הדין שלהם ולא צריך להתעסק ולרוץ לאלף רשויות ולהיכנס לאלף אתרים ולאלף קישורים.

רונן לוי: זה לא נורמלי.

רונן לוי: לא הגיוני, לא נכון, לא מנוהל.

רונן לוי: את זה צריך להפסיק.

עודד פורר: תודה.

עודד פורר: הדיון הוא עם משרד הפנים.

עודד פורר: ערכנו פה מספר דיונים עם האוצר.

עודד פורר: לא נעים לי לומר, אבל האמת היא שאין בסיס.

עודד פורר: הממשלה לא מנהלת את המשבר הזה בצורה ברורה, לא מוציאה הנחיות ברורות.

עודד פורר: לא הוציאה עד רגע זה תוכנית ברורה.

עודד פורר: הוועדה בכל סיכום מהסיכומים שיצאו פה בשבוע האחרון פעם אחר פעם דרשה את זה מהממשלה.

עודד פורר: הפתרון שצריך להיות לעסקים הוא פתרון פשוט: הפעלת חוק מס רכוש, קרן הפיצויים.

עודד פורר: אנשים יידעו מה הם מקבלים ואיך הם ייצאו מהמשבר.

עודד פורר: על זה אנחנו מדברים כל הזמן - לשרטט דרך ותוכנית.

עודד פורר: ההערה שלך ברורה ומקובלת, רק תוך זה שהממשלה לא עושה מה שהיינו חושבים שהיא צריכה לעשות, היינו רוצים שאת מה שהיא עושה, שתעשה טוב יותר.

רונן לוי: זה אותו דבר במשרד הפנים.

רונן לוי: שיעצרו כרגע את תשלומי הארנונה לעסקים ואחר כך יטפלו בעניין.

רונן לוי: אנחנו צריכים לקבל משפט אחד: אל תשלמו, תמתינו.

עודד פורר: לפחות בנושא הארנונה האמירה היא: יש לך דחייה עד 1 במאי, ואז גם פטור על שלושה חודשים, אז מכל מניפת הפתרונות זה עוד יותר טוב.

רונן לוי: בעלי עסקים בטוחים שמחר בהוראת הקבע יורידו להם את הארנונה.

רונן לוי: הם לא מאמינים.

רונן לוי: צריך לומר אמירה ברורה.

רונן לוי: מרוב אלף אמירות, צריך לומר: אל תשלמו ארנונה - אנחנו מטפלים בכם.

רונן לוי: זה הכול.

עודד פורר: סיון, רוצה להתייחס?

סיון להבי: אנחנו מטפלים בכם.

סיון להבי: הממשלה הקציבה סכום משמעותי להנחה בארנונה.

סיון להבי: מרבית העיריות דחו את התשלום עד 1 במאי.

סיון להבי: אחרי שייסגר המתווה, הדחייה תתאפשר לשלושה חודשים.

רונן לוי: אני יכול לומר לציבור שלי: אל תשלמו ארנונה?

סיון להבי: אתה צריך להנחות את האנשים שלך שכל אחד צריך לפנות למחלקת הגבייה ברשות שלו ולוודא שהסדרי התשלום התקבלו לפי הנחיית משרד הפנים ונדחו התשלומים.

עודד פורר: סיון, אני חייב לומר – ולצערי אנחנו אומרים את זה לכל משרד - במקום להוציא הודעה לתקשורת, תוציאו נוהל מסודר, בזמן שאתם מוציאים את ההודעה לתקשורת, שאנשים יידעו לאן ללכת ואיך זה עובד.

עודד פורר: גם בדיון הקודם שהיה לנו עם רשות המיסים - למה לומר מההתחלה: גיל 28, ואז כשקמה קול צעקה על נושא העצמאיים, מורידים את זה לגיל 23.

עודד פורר: עכשיו ישאלו למה גיל 23, שזו גם שאלה נכונה.

עודד פורר: תוציאו נוהל מסודר, שיגיע לכל בעלי העסקים.

עודד פורר: זרימת המידע לשטח היא קטסטרופלית.

עודד פורר: כל אחד מוציא חצי כותרת, שולח הודעה לעיתונות.

עודד פורר: האזרחים לא יודעים מתי מתחילה שנת הלימודים, מתי יכולים לשלם ארנונה, מתי יצטרכו להגיש דוחות לרשות המיסים.

עודד פורר: כל שעתיים יוצא משהו אחר.

עודד פורר: חבר הכנסת מלכיאלי.

מיכאל מלכיאלי: סיון, יש לי הצעת ייעול.

מיכאל מלכיאלי: אנחנו שולחים את האנשים למחלקת הגבייה באותה רשות מקומית.

מיכאל מלכיאלי: רוב הרשויות לא עונות לטלפון עכשיו, נראה לי.

מיכאל מלכיאלי: מה שאני מציע – אתם משרד הפנים תפרסמו באתר שלכם אילו רשויות הגיעו אתכם להסדר, ואז נגיד: תיכנס לאתר של משרד הפנים.

מיכאל מלכיאלי: אם אתה ברשות מקומית כמו רובם, כפי שאתה אומר, אל תשלם ארונה.

מיכאל מלכיאלי: רשות מקומית מהמעט, תלחצו על ראש העיר שיצטרף לרוב, ואז נחסוך מאנשים את כל הזמן הזה.

עודד פורר: איתי, בבקשה.

איתי חוטר: רציתי להתייחס לטענה של החיסכון הגדול בהוצאות ברשויות המקומיות בימים האלה.

איתי חוטר: הטענה ממש לא נכונה.

איתי חוטר: אני מזכיר למשתתפי הדיון – קודם כל, בהתאם להסכם קיבוצי שנחתם בעת הזו ביחס לעובדי המגזר הציבורי, הרשויות המקומיות ממשיכות לשלם רגיל את השכר לעובדים למרות שרבים מהם יושבים בבית ושורפים ימי חופשה.

איתי חוטר: זה מהות ההסכם של המגזר הציבורי.

איתי חוטר: במרבית הרשויות המקומיות כמעט 50% ובחלק אפילו יותר – מתקציב הרשות המקומית, זה תקציב שכר – זה פעם אחת.

איתי חוטר: פעם שנייה, הזכיר סיון את העלייה הדרמטית באשפה.

איתי חוטר: חלק מהרשויות מדווחות על עלייה של עשרות אחוזים בפינוי אשפה.

איתי חוטר: זה עולה יותר כסף.

איתי חוטר: אנחנו מדברים על תגבור של תשלומים לעובדים סוציאליים, לצוותי שפע וחירום.

איתי חוטר: אנחנו מדברים על משרד הממשלה.

איתי חוטר: אמנם אין מערכת חינוך, אבל כל מה שהוא לא כוח אדם, משרד החינוך לא מעביר לרשויות המקומיות, אז זה תקציבים שאמנם נחסכו מהרשויות המקומיות, אבל ההשתתפויות גם נחסכו ממשרדי הממשלה.

איתי חוטר: לכן אין פה חיסכון לרשויות המקומיות.

איתי חוטר: אין פה כסף שהתפנה.

איתי חוטר: ודבר אחרון – לא לשכוח שגם הרשויות המקומיות נדרשות להוצאות מיוחדות בעת הזו לחיטוי ולהצטיידות של המרחב הציבורי וערכות מיגון לצוותים שכן באים במגע עם הציבור וכדומה.

איתי חוטר: לכן הטענה אינה במקומה, לא ראויה, ועוד לא הזכרתי את ההפחתה בהכנסות, שזה החשש הכי גדול שלנו שעלול לקרות מעבר לעניין של ההכנסות לספקים.

עודד פורר: תודה.

עודד פורר: בבקשה.

אבי ללום: אדוני היושב-ראש, אני שומע שוב את הדברים.

אבי ללום: אני רוצה לדיון הזה ולדיונים הבאים שיהיו אצלך להודיע – יצא מכתב – כמו שאמרת – כותרות לתקשורת על-ידי החשב הכלכלי כדי לפטור את המדינה מכל מיני תשלומים לעתיד.

אבי ללום: הוא קבע שלמעשה המצב הנוכחי לא מהווה כוח עליון.

אבי ללום: לא היתה סמכות להוציא את המכתב, ואנחנו מתנגדים לפרשנות מבחינה משפטית.

אבי ללום: זה חשוב לדיון הזה ולדיונים הבאים.

עודד פורר: תודה.

עודד פורר: סיון, מילות סיכום שלך.

סיון להבי: אני מצטרף לדרישה של חברי הכנסת מלכיאלי וקרעי בנושא מידע.

סיון להבי: באמת יש חוסר אחידות במידע.

סיון להבי: יש מידע שהרשויות מקבלות מכל עבר.

סיון להבי: בוודאות נוציא מסמך מאוד מסודר, ברגע שהמתווה יסוכם, לראשי הרשויות, בצורה מאוד ברורה, ונדייק עד הסוף את מועדי תשלום ואת ההנחיות, החקיקה הרלוונטית.

סיון להבי: נציין בדיוק מה ההסכמות שהגיעו אליהם מרכז השלטון המקומי, שלא יישאר ספק לאף אחד.

סיון להבי: גם בנושא הבקשה שלכם אני פונה למרכז שלטון מקומי לסייע בנוגע לפרסום מידע – אילו רשויות שינו את הסדרי התשלומים שלהם וכיצד כדי לתת ודאות יותר גדולה לעסקים.

סיון להבי: המגזר העסקי לא יכול להתנהל בעולם של חוסר ודאות.

סיון להבי: הוא מעדיף לקבל בשורות רעות ובתנאי שיידע בדיוק מה הבשורות וכיצד לכלכל את צעדיו.

סיון להבי: לסיכום, אנחנו עושים לילות כימים כדי לסייע לרשויות מבחינה תקציבית, גם בקידום מענקים, גם בשחרור אשראים, גם בגיוס תקציבי ממשלה לתמיכה.

סיון להבי: אנחנו מקבלים פניות רבות, ומשתדלים לענות על כולן באופן המיטבי וכך נמשיך לעשות כדי שהרשויות יוכלו לצלוח את המשבר הזה ולהמשיך לתת שירותים מוניציפליים מיטביים לתושבים.

סיון להבי: תודה על הדיון.

עודד פורר: כל מי שפנה לוועדה קיבל רשות דיבור.

ענבל חרמוני: לא נכון.

ענבל חרמוני: פנינו אתמול, יושב-ראש איגוד העובדים הסוציאליים.

ענבל חרמוני: פנינו למזכירת הוועדה, היא רשמה אותנו.

ענבל חרמוני: עשינו את זה בהליך המקובל.

עודד פורר: בבקשה.

ענבל חרמוני: תודה רבה.

ענבל חרמוני: בקצרה - יש רשימה ארוכה מאוד של רשויות מקומיות, שלמרות שיצאה הנחיה ברורה ב-22 בחודש ממשרד הפנים, חתונה על-ידי מר מרדכי כהן מנכ"ל המשרד, שיש לכלול בתוך 30% הרשויות את כלל העובדים והעובדות הסוציאליות של הרשות, זה לא קורה.

ענבל חרמוני: חבל שמר כהן ירד מהשיחה.

ענבל חרמוני: דיברתי עם גלית.

ענבל חרמוני: היא אמרה לי בפירוש: המחלקה המשפטית שלנו אמרה לנו לא לאכוף את זה.

ענבל חרמוני: אנחנו לא אמורים לאכוף את ההנחיה הזו לגבי עובדים סוציאליים.

ענבל חרמוני: חבל שהוא לא נמצא כאן כדי לתת לי תשובה על זה, כי אני לא יכולה להיות הגורם שאוכף את זה למרות שאני מנסה.

ענבל חרמוני: זה אחת.

ענבל חרמוני: אנחנו יודעים על עלייה של מאות אחוזים לגבי דיכאון, לגבי אלימות כלפי ילדים ונוער, כלפי נשים נפגעות אלימות ובוודאי כל הנושא שקשור לקשישים.

ענבל חרמוני: אם מישהו חושב שהעובדים הסוציאליים, גם כאשר יחזירו את כולם לעבודה במצב הקיים, כשהמערכת הזאת מראש הגיעה מורעבת ובתת תקינה, כי עובדים ברחו מהמערכת הזו לאורך השנים האחרונות, ויש המון משרות במחלקות לשירותים חברתיים, לכן אם מישהו חושב שכל הצרכים ימשיכו להיות ממולאים על-ידי עובדי הרווחה ברשויות, טועה טעות מרה.

ענבל חרמוני: נדרש פה עוד תקצוב וגם לחשוב איך מוסיפים כוח אדם שאולי לא מקצועי בעבודה סוציאלית, אבל שיעבוד לצד העובדים והעובדות, ובוודאי להחזיר את כל העובדים במיידי לעבודה בכלל הרשויות, גם אלה שלא יושבים על תקן אלא ממונים על ידי תקציבי פעולה.

ענבל חרמוני: לכל אחד ואחת מהם יימצא מה לעשות.

ענבל חרמוני: הקורונה אולי הורגת, אבל המצב הסוציאלי והכלכלי יהרוג הרבה יותר.

עודד פורר: אמת.

עודד פורר: תודה.

עודד פורר: יהודה כתב, סגן נשיא התאחדות בוני הארץ.

יהודה כתב: ויושב-ראש ארגון הקבלנים במחוז תל-אביב והמרכז.

יהודה כתב: תודה, היושב-ראש וחברי הכנסת המכובדים.

יהודה כתב: אני רוצה להציע הצעות שלדעתי כולכם תקבלו - אני מכיר את רובכם ואת ניסיונכם.

יהודה כתב: תשמעו את דבריי ותראו שזה ממש פשוט.

יהודה כתב: המצב של הנדל"ן – לא צריך לספר לכם מה קורה ואילו השלכות רוחביות.

יהודה כתב: אתן לכם כמה דוגמאות.

יהודה כתב: בסמכות משרד הפנים, זה כמו דחיית תשלומי היטלי פיתוח עד קבלת טופס 4.

יהודה כתב: אנחנו לא מתחמקים.

יהודה כתב: נקבל טופס 4, נשלם, זה יעזור לנו תזרימית.

יהודה כתב: כנ"ל תשלום היטל השבחה.

יהודה כתב: אפשר לדחות לנו את היטל ההשבחה עד קבלת טופס 4.

יהודה כתב: זה המקום שגם הקבלן מקבל את רוב הכסף ואז אפשר לעזור לנו בתחום הזה.

יהודה כתב: היום אנחנו רוצים לקבל מימונים ממוסדות מימון.

יהודה כתב: אנחנו צריכים לפנות לוועדות המקומיות והרשויות ולקבל אישור לא למכירה אלא רק לרשום משכנתא כגוף מממן.

יהודה כתב: הם לא נותנים לנו את זה, כי זה חסר לו זה, והשני אחר.

יהודה כתב: אנחנו לא מוכרים – אנחנו רק רוצים לעזור במימון.

יהודה כתב: אני חושב שזה יעזור לנו.

יהודה כתב: זה לא כסף שלוקחים.

יהודה כתב: זה לא מענק או פיצוי.

יהודה כתב: זו רק דחייה.

יהודה כתב: אותו דבר לגבי רשות המיסים.

יהודה כתב: אנחנו לא מבקשים מענקים ולא רוצים פיצויים ולא נתווכח על שווי רכב כזה או אחר.

יהודה כתב: מכניסים אותנו פה למקום של ויכוחים וזה לא העת.

יהודה כתב: העת כרגע זה לעזור תזרימית.

יהודה כתב: זה לא יפגע בקופת המדינה.

יהודה כתב: כל הסיפורים של ה-80 מיליארד שקל, אם ידחו לנו את התשלומים של מיסוי – תקופה של ארבעה חודשים - אנחנו לא מבקשים פיצוי, לא מבקשים חסדים.

יהודה כתב: רוצים רק דחייה.

יהודה כתב: אם חלילה האסון הזה יהיה ארוך ומייגע, אחר כך נדון בנושא של ארנונה כזו או אחרת.

יהודה כתב: זה לא העת להתכנס לדיונים על שווי רכב או כמה פיצוי מגיע.

יהודה כתב: כרגע לדחות – ולא קורה כלום לקופת המגינה.

יהודה כתב: זה עוזר גם מבחינה רגולטיבית.

יהודה כתב: זו הצעה חכמה וטובה, עם כל הצניעות.

עודד פורר: תודה.

עודד פורר: סיון להבי.

סיון להבי: המצב שאנו נמצאים בו כרגע, פקידי ממשלה, למצוא את האיזון בין הרצון לקדם מענקים ולמצוא קיצורי דרך ולעבוד ברגולציה מקלה לבין המצב החוקי הקיים והיכולת שלנו לסייע – היטלי פיתוח בחוקי העזר של העיריות, ויכולת השינוי של הסדרי התשלום בהם נתונים להם.

סיון להבי: הם צריכים לקבל את ההחלטה במליאה ולהביא לאישור שר הפנים.

סיון להבי: השר בהחלט ער לצורך הזה ורשות שתרצה רטרואקטיבית להחיל הסדרי תשלום מעודכנים לגבי חוקי העזר שלה – נבחן את זה במסלול מזורז.

סיון להבי: יש להבין שכל ההחלטות פה מגובות בהחלטות משפטיות.

סיון להבי: יש לעשות את הדברים בשום שכל, ולא לעשות קיצורי דרך, שיטילו אחרי זה על הרשויות הנחיות שלא מתואמות עם דברי החקיקה.

סיון להבי: לגבי העובדים הסוציאליים, אני לא חושב שיש פה ויכוח.

סיון להבי: מנכ"ל משדר הפנים מדבר בדיוק באותה דרישה שיושב-ראש האיגוד הציגה.

סיון להבי: אנחנו ערים לצרכים הסוציאליים החריגים שקיימים כרגע בשטח.

סיון להבי: משרד הפנים בתחילת המשבר ציין שמחלקות הרווחה צריכות לקבל מענה מיוחד.

סיון להבי: גם בשיתוף משרד הרווחה החרגנו את העובדים לפי החוק מתוך התקנות.

סיון להבי: גם ביצענו בדיקה מדגמית ברשויות, שמתוך מכסת העובדים החיוניים שלהם מחלקות הרווחה מקבלות עדיפות, הסתכלות יותר נכונה.

סיון להבי: אנחנו מתואמים עם משרד הרווחה על כל הצרכים של העובדים הסוציאליים.

סיון להבי: אני מתקשה למצוא פערים ביניהם.

סיון להבי: ככל שיש רשות, כפי שציינת, יושבת-ראש האיגוד, שאינה פועלת לפי ההנחיות, אפשר להעביר את הפנייה לנציגים שלנו, ואנחנו בשיתוף עם הרשות נבחן את הנושא ונראה איך ניתן לסייע למכסות שניתן לחרוג לפי הנחיית מנכ"ל מתוך המכסות שניתנו בהנחיות.

סיון להבי: אני מניח שיש לך דרכי גישה ישירים למנהלים הבכירים של המשרד כדי להציף בפניהם את הפניות.

עודד פורר: תודה.

עודד פורר: אני מסכם את החלק הזה של הדיון.

עודד פורר: ראשית, אנו קוראים למשרד הפנים לשפות באופן מלא את הרשויות בגין הפטור מארנונה.

עודד פורר: הרשויות לא צריכות להיות אלה שנושאות בנטל הזה.

עודד פורר: זה גם יקל עליהן לתת את הפטור הזה ולהקל על האזרחים.

עודד פורר: כנ"ל אנחנו קוראים לתת פטור מהיטל הטמנה על התקופה הזו.

עודד פורר: לא תהיה לזה שום השלכה על תקציב המדינה.

עודד פורר: זה יקל תזרימית על היכולת של הרשויות להכיל את האירועים הללו.

עודד פורר: בנוסף, אנו דורשים שמשרד הפנים יפרסם עד יום ראשון נוהל ברור לעניין הפטור מארנונה – איך אמור להינתן, מי הזכאים, מה ההגדרה של עסק שזכאי לזה שהוא לא סגור, אבל צמצם את פעילותו ל-5% או 10%, מה הזכאויות של כל אחד.

עודד פורר: הסיפור הזה חייב להיות ברור כולל איך מקבלים החזרים למי ששילם שנה מראש.

עודד פורר: אנו קוראים גם למשרד הפנים ודרככם למי שאחראי על זה, כי לצערי עד רגע זה אנחנו לא יודעים מי מנהל את כל האירוע הזה – להורות לרשויות המקומיות דווקא בתקופה הזו להגביר את הקצב של עבודת מחלקות התכנון והבנייה ומתן ההיתרים, מתוך הבנה שברגע שייגמר המשבר זה המנוע שיוכל להרים את המשק חזרה.

עודד פורר: אין שום סיבה שבתחומים האלה לא ייבדקו תוכניות, לא יקודמו תכנונים.

עודד פורר: זה גם יקל על מי שיכול לעשות חלק מהעבודה הזו מהבית, להמשיך ולהניע את גלגלי המשק.

עודד פורר: אנו מבקשים ממשרד הפנים לבחון סל של דחיית תשלומים שקשורים גם באגרות והיטלים – זה יכול להקל תזרימית על ענף שהוא מנוע צמיחה מאוד חשוב.

עודד פורר: כנ"ל לגבי מתן הקלות ברישום משכנתא, הקלות מסוימות - לא מישהו שיש לו חובות מאוד כבדים לרשות המקומית, אבל מישהו שנמצא בפערים מאוד קטנים, ניתן לאפשר לו לרשום משכנתא כדי לקבל את המימון.

עודד פורר: תודה רבה סיון, תודה רבה למשתתפים.